Τζούλια Κάβανα

Η Τζούλια Κάβανα (Julia Kavanagh, 7 Ιανουαρίου 1824 – 28 Οκτωβρίου 1877), αναφερόμενη εξελληνισμένα και ως Ιουλία Κάβαναχ, ήταν Ιρλανδή μυθιστοριογράφος.

Βιογραφικά στοιχεία
Η Κάβανα γεννήθηκε στην κωμόπολη Τέρλας του Τιπερέαρυ, που τότε ανήκε στο Ηνωμένο Βασίλειο της Μεγάλης Βρετανίας και της Ιρλανδίας, ενώ σήμερα ανήκει στην ελεύθερη Ιρλανδία. Πατέρας της ήταν ο Μόργκαν Κάβανα (περ. 1799 - 1874), συγγραφέας διάφορων φιλολογικών έργων και μερικών ποιημάτων, και μητέρα της η Μπρίτζετ Κάβανα, το γένος Φιτζπάτρικ (Fitzpatrick). Η Τζούλια πέρασε αρκετά χρόνια της παιδικής και εφηβικής ηλικίας της ζώντας με τους γονείς της στο Παρίσι, θέτοντας εκεί τις βάσεις της καλής της γνώσεως της γαλλικής γλώσσας και της «εκ των ένδον» αντιλήψεως των γαλλικών διανοητικών ρευμάτων, στοιχεία που τελειοποίησε κατά τις μεταγενέστερες συχνές και μακράς διαμονές της στη Γαλλία.

Η λογοτεχνική σταδιοδρομία της Κάβανα άρχισε μετά την εγκατάσταση της ίδιας και της μητέρας της στο Λονδίνο περί το 1844, μετά τον χωρισμό από τον πατέρα της στη Γαλλία. Μετά από αυτό, η Τζούλια συντηρούσε τον εαυτό της και την ανήμπορη μάνα της με τη συγγραφική της δραστηριότητα. Το πρώτο βιβλίο της ήταν το Three Paths (1847), μία ιστορία για νέους. Αλλά το πρώτο της έργο που τράβηξε την προσοχή ήταν το Madeleine, a Tale of Auvergne (1848), μία ιστορία «ηρωικής φιλανθρωπίας και ζωντανής πίστης θεμελιωμένη σε πραγματικά γεγονότα».

Η Τζούλια και η μητέρα της ζούσαν και πάλι στο Παρίσι από τις αρχές της δεκαετίας του 1860, αλλά μετακόμισαν στη Ρουέν και μετά στη Νίκαια εξαιτίας του Γαλλοπρωσικού Πολέμου. Η Τζούλια πέθανε στη Νίκαια σε ηλικία 53 ετών. Δεν παντρεύτηκε ποτέ, καθώς ζούσε όλη τη ζωή της με τη μητέρα της και ήταν πιστή Ρωμαιοκαθολική Χριστιανή. Η μητέρα της, η Μπρίτζετ, συνέχισε να ζει στη Νίκαια μέχρι τον θάνατό της το 1888. Το 1884 δώρισε μία προσωπογραφία της κόρης της φιλοτεχνημένη από τον Γάλλο ζωγράφο Ανρί Σανέ (Henri Chanet) στην Εθνική Πινακοθήκη της Ιρλανδίας.

Τα έργα της
Το σκηνικό των ιστοριών της Κάβανα είναι σχεδόν πάντοτε η Γαλλία. Το ύφος της είναι «σπιτικό», απλό και ευχάριστο, προσανατολισμένο σε γυναίκες αναγνώστριες νεαρής ηλικίας. Τα βασικά πρόσωπα των υποθέσεων είναι πολλές φορές ισχυρές, ανεξάρτητες και επινοητικές γυναίκες. Η Κάβανα ήταν αρκετά δημοφιλής και είχε το δικό της πιστό αναγνωστικό κοινό. Υπήρξε επίσης πολύγραφη συνεργάτιδα περιοδικών, ενώ έγραψε και πολλά βιογραφικά σχεδιάσματα. Οι σύγχρονοι φιλόλογοι διακρίνουν μία συνειδητοποίηση της πολιτικής του φύλου στα κείμενα της Κάβανα και τη βλέπουν ως συγγραφέα της οποίας τα έργα αναδείκνυαν συνειδητά τις ασυμμετρίες των κοινωνικών και έμφυλων διαφορών, ενώ την ίδια στιγμή ήταν προσκολλημένη στις συμβάσεις της εποχής της.

Μεταξύ των έργων της συγκαταλέγονται και τα ακόλουθα:

The Three Paths (1847)
Madeleine, a Tale of Auvergne (1848)
Women in France during the Eighteenth Century («Η γυναίκα στη Γαλλία κατά τον 18ο αιώνα», 1850)
Nathalie (1851)
Women of Christianity (1852)
Daisy Burns (1853)
Rachel Gray (1855)
Adele (1857)
A Summer and Winter in the Two Sicilies («Καλοκαίρι και χειμώνας στις δύο Σικελίες», 1858)
French Women of Letters («Γαλλίδες γυναίκες των γραμμάτων», 1862)
English Women of Letters («Αγγλίδες γυναίκες των γραμμάτων», 1862)
Queen Mab (1863)
Beatrice (1865)
Dora (1868)
Silvia (1870)
Bessie (1872)
John Dorrien (1875)
Forget-Me-Nots (1878, μεταθανάτια έκδοση, πρόλογος του C.W. Wood)

Παραπομπές

Πηγές
 Chisholm, Hugh (επιμ.) : το λήμμα «Kavanagh, Julia» στην Encyclopædia Britannica, 11η έκδοση (1911), Cambridge University Press
 Gilman, D.C., Peck, H.T., Colby, F.M. (επιμ.): το αντίστοιχο λήμμα στη New International Encyclopedia (1η έκδ.), εκδ.οίκος Dodd, Mead, Νέα Υόρκη 1905
 Το λήμμα «Κάβαναχ, Ιουλία» στη Νέα Ελληνική Εγκυκλοπαίδεια «Χάρη-Πάτση», τόμος 14, σελ. 515

Εξωτερικοί σύνδεσμοι
 Βιβλία της Κάβανα στο Project Gutenberg
 Το λήμμα για την Κάβανα στην Catholic Encyclopedia (1913)
 Σύντομη βιογραφία στη Library Ireland, από το A Compendium of Irish Biography (1878)
 Julia_Kavanagh: Bessie, το βιβλίο από την GoogleBooks

Ιρλανδοί μυθιστοριογράφοι
Βιογράφοι